Seydou Doumbia

**Seydou Alan Doumbia** (sündinud 31. detsembril 1987 Abidjanis) on Elevandiluuranniku jalgpallur, kes mängib ründajana Malta kõrgliiga klubis Ħamrun Spartans.

## Klubikarjäär
2006. aastal suundus ta Jaapanisse, kus mängis klubides Kashiwa Reysol ja Tokushima Vortis. Järgnevalt suundus Euroopasse, Šveitsi klubisse BSC Young Boys. Šveitsi kõrgliigas lõi ta esimesel hooajal 20 väravat ja hooajal 2009/2010 30 väravat. Mõlemal hooajal oli ta liiga suurim väravakütt. Euroopa Liiga hooaja 2009/2010 eelringis lõi ta värava Athletic Bilbaole. Kodumängu Young Boys kaotas 1:2 ja seega pääses järgmisse ringi Bilbao tänu võõrsil löödud väravatele. Esimese kübaratriki sai ta kirja 4. oktoobril 2009 mängus Aarauga, keda võideti 4:0, ja sai teise kübaratriki kirja kolm nädalat hiljem, 29. oktoobril mängus Bellinzonaga kohtumise esimesel poolajal.

2010. aasta jaanuaris suundus Doumbia Venemaa kõrgliiga klubisse Moskva CSKA. Vastavalt lepingutingimustele mängis ta Young Boysis kuni hooaja lõpuni. Debüüdi Moskva CSKA-s tegi ta 1. augustil 2010 mängus Moskva Spartakiga. Esimese värava lõi ta klubi meeskonnas 19. augustil Euroopa Liiga 2010–2011 hooaja eelringis Küprose klubile Anorthosis, kus ta lõi lisaks ka teise värava. Anorthosise koduväljakul lõi ta värava viis minuti enne normaalaja lõppu ja Moskva CSKA pääses alagrupimängudele. Alagrupimängudes lõi Doumbia neli väravat ja Moskva CSKA jõudis F-alagrupi võitjana väljalangemismängudele.

Hooajal 2010/2011 Venemaa karikavõistluste finaalis Alania Vladikavkaziga kaks väravat ja kindlustas klubi 2:1 võidule. 2011.–2012. aasta Meistrite Liiga hooaja alagrupimängudes lõi ta kaks väravat Prantsusmaa meistrile Lille'ile ja Türgi klubile Trabzonspor ning viimases alagrupimängus värava Itaalia klubile Internazionale. Moskva CSKA lõpetas B-alagrupi Internazionale järel teisena ning pääses kaheksandikfinaali, kus kohtuti Madridi Realiga. 29. detsembril valiti Doumbia Vene Premjer Liga aasta parimaks mängijaks, kui ta oli liiga 30 mängus löönud 24 väravat ja Meistrite Liigas viis väravat. Hooajal 2012–2013 tuli ta klubiga Venemaa meistriks, kuid tegi hooajal vältel vigastuse tõttu kaasa vaid seitsmes mängus.

Moskva CSKA-ga tuli ta Venemaa meistriks ka järgmisel hooajal. Ta oli 18 väravaga taas Venemaa kõrgliiga hooaja suurim väravakütt ning valiti hooaja parimaks mängijaks. UEFA Meistrite Liiga hooaja 2013–2014 neljandas alagrupimängus 5. novembril lõi ta kaks väravat Manchester Cityle, sealhulgas ühe penaltist, kuid Moskva CSKA kaotas 2:5. Moskva CSKA kogus alagrupiturniiril kolm punkti ja jäi oma alagrupis viimaseks.

Hooaega 2014–2015 jätkas ta Moskva CSKA-s. Ta lõi 13 mängus kokku seitse väravat. UEFA Meistrite Liiga hooaja 2014–2015 kolmandas alagrupimängus 21. oktoobril lõi ta värava Manchester Cityle. 5. novembril toimunud korduskohtumises Manchester Cityga võõrsil lõi Doumbia kaks väravat ning aitas Moskva CSKA 2:1 võidule. Moskva CSKA kogus Meistrite Liigas kuue mänguga viis punkti, kuid jäi taas oma alagrupis viimaseks.

2015. aasta jaanuaris suundus Doumbia Itaalia klubisse AS Roma, kellega sõlmis lepingu 2019. aastani. Hooajal 2014–2015 lõi ta 13 mängus kaks väravat. Roma lõpetas Itaalia kõrgliiga teise kohaga.

Hooaja 2015–2016 alguses mängis ta laenulepingu alusel taas Moskva CSKA-s. Ta lõi Venemaa kõrgliigas 13 mänguga viis väravat. UEFA Meistrite Liiga hooaja 2015–2016 teises alagrupimängus 30. septembril lõi ta kaks väravat Eindhovenile, sealhulgas ühe penaltist. 21. oktoobril lõi ta värava kodumängus Manchester Unitediga. Moskva CSKA kogus alagrupis neli punkti ja jäi kolmandat korda järjest oma alagrupis viimaseks.

2016. aasta veebruaris sõlmis ta laenulepingu hooaja lõpuni Inglismaa kõrgliiga Premier League'i klubiga Newcastle United. Doumbia pääses vahetusest väljakule kolmes Inglismaa kõrgliiga mängus, ühtegi väravat ta ei löönud. Newcastle United lõpetas hooaja kaheksateistkümnendana ja langes esiliigasse.

2016. aasta juunis liitus ta üheks aastaks laenulepingu alusel Šveitsi klubiga Basel. Hooajal 2016–2017 tuli ta klubiga Šveitsi meistriks. Ta lõi 25 mängus kokku 20 väravat ja oli kõrgliiga hooaja suurim väravakütt. Lisaks võideti Šveitsi karikas. Meistrite Liiga hooaja 2016–2017 viimases alagrupimängus 6. detsembril lõi ta värava Arsenalile. Basel lõpetas oma alagrupi kahe punkti ja viimase kohaga.

## Koondisekarjäär

Debüüdi Elevandiluuranniku rahvuskoondises tegi ta 24. mail 2008 sõprusmängus Jaapaniga. Esimese värava lõi ta koondises 18. novembril 2008 sõprusmängus Saksamaaga. Ta valiti 2010. aasta maailmameistrivõistlustel minevale meeskonda, kuid tegi kaasa vaid ühes mängus, kui viimases alagrupimängus Põhja-Koreaga sekkus mängu vahetusest 79. minutil.

Doumbia loobus rahvuskoondises mängimast, kui teda ei valitud 2014. aasta maailmameistrivõistlustel Elevandiluuranniku meeskonda. Doumbia naasis hiljem meeskonna juurde, kui uus peatreener Hervé Renard kutsus ta Aafrika rahvaste karikavõistluste valikmängudeks koondisse.

2015. aasta Aafrika rahvaste karikavõistlustel lõi ta esimeses alagrupimängus värava Guineale.

## Saavutused
;Moskva CSKA
* Venemaa meister (2): 2012–13, 2013–14
* Venemaa karikavõitja (2): 2010–11, 2012–13
* Venemaa superkarikavõitja (2): 2013, 2014
;FC Basel
* Šveitsi meister (1): 2016–17
* Šveitsi karikas (1): 2016–17
;Sporting CP
*Taça da Liga (1): 2017–18

## Viited

## Välislingid